text: Butiksdøden breder sig
  21 januar 2010 kl. 10.33
  Mere end hver tiende butik i Syd- og Sønderjylland har lukket inden for de seneste tre år. En konsekvens af finanskrisen, vurderer Danmarks Handelsstandsforeninger.
  Større butiksdød i Sydjylland  
  På landsplan er antallet af butikker faldet med næsten syv procent, men i Syd- og Sønderjylland har der været et fald på hele 11 procent.
  Dermed er det syd- og sønderjyske område det sted i landet, hvor der er mest butiksdød.
  
  Vigtigt sammenhold 
  Krisen har man også mærket i Ribe. Dog ikke i så stort et omfang.
  Formanden for Ribe Handelsstandsforening Henrik Tank-Baaskjær siger:  
  - Hvis man ikke sikrer sammenholdet i hver enkelt by, så er det klart, at så står man også for skud. For så er det ikke interessant at komme ind til byen, og det koster butikker.
  
  Nedturen fortsætter
  Bent Aarrebo Pedersen, der er formand for Danmarks Handelsforeninger, tror, at nedturen fortsætter. 
  - Det er mest specialbutikker med fødevarer og med udvalgsvarer, der må lukke. Dels på grund af manglende omsætning, men i høj grad også på grund af kreditstramninger, siger han.
  